จักรวาลภาพยนตร์มาร์เวล: เฟสห้า

**เฟสห้า** ของจักรวาลภาพยนตร์มาร์เวล (MCU) เป็นกลุ่มภาพยนตร์และละครชุดทางโทรทัศน์อเมริกันแนวซูเปอร์ฮีโรที่สร้างโดยมาร์เวลสตูดิโอส์ สร้างจากตัวละครที่ปรากฏในสิ่งพิมพ์ของมาร์เวลคอมิกส์ เฟสห้าประกอบด้วยผลงานที่สร้างโดยมาร์เวลสตูดิโอส์ที่ปล่อยตั้งแต่ ค.ศ. 2023 ถึงกลาง ค.ศ. 2025 โดยวอลต์ดิสนีย์สตูดิโอส์โมชันพิกเชอส์เป็นผู้จัดจำหน่ายภาพยนตร์ ในขณะที่ละครชุดจะเผยแพร่บนดิสนีย์+ ละครชุดคนแสดงจะออกอากาศภายใต้ชื่อ "มาร์เวลเทเลวิชัน" ของมาร์เวลสตูดิโอส์ เริ่มต้นด้วย *[[อกาธา ออล อะลอง]]* ในปลาย ค.ศ. 2024 แอนิเมชันในเฟสนี้สร้างโดยมาร์เวลสตูดิโอส์แอนิเมชัน ภาพยนตร์เรื่องแรกในเฟสนี้คือ *[[แอนท์-แมน และ เดอะ วอสพ์: ตะลุยมิติควอนตัม]]* ฉายในเดือนกุมภาพันธ์ ค.ศ. 2023 ละครชุดเรื่องแรกในเฟสนี้คือ *[[มหันตภัยอำพราง]]* ออกอากาศในเดือนมิถุนายน ค.ศ. 2023 กำหนดการฉายในเฟสห้ามีการเปลี่ยนแปลงหลายครั้งเนื่องจากการนัดหยุดงานของสมาคมนักเขียนแห่งอเมริกาและแซก-อาฟตรา 2023 เควิน ไฟกี เป็นผู้อำนวยการสร้างให้กับภาพยนตร์และละครชุดทุกเรื่องในเฟสนี้ ร่วมกับ สตีเฟน บรูสซาร์ด ใน *แอนท์-แมน และ เดอะ วอสพ์: ตะลุยมิติควอนตัม*, ไรอัน เรย์โนลส์, ชอว์น เลวี และลอเรน ชูเลอร์ ดอนเนอร์ ใน *[[เดดพูล & วูล์ฟเวอรีน]]* และเนต มัวร์ ใน *[[กัปตัน อเมริกา: ศึกฮีโร่จักรวาลใหม่]]*

ภาพยนตร์ในเฟสนี้ ได้แก่ *แอนท์-แมน และ เดอะ วอสพ์: ตะลุยมิติควอนตัม* แสดงนำโดย พอล รัด และอีแวนเจไลน์ ลิลลี, *[[รวมพันธุ์นักสู้พิทักษ์จักรวาล 3]]* ประกอบด้วยนักแสดงนำจำนวนมาก, *[[เดอะ มาร์เวลส์]]* แสดงนำโดย บรี ลาร์สัน, ทียอนาห์ แพร์ริส และไอมาน เวลลานี, *เดดพูล และ วูล์ฟเวอรีน* แสดงนำโดย ไรอัน เรย์โนลส์ และฮิว แจ็กแมน, *กัปตัน อเมริกา: ศึกฮีโร่จักรวาลใหม่* แสดงนำโดย แอนโทนี แมกกี และ *[[ธันเดอร์โบลต์ส*]]* ประกอบด้วยนักแสดงนำจำนวนมาก ภาพยนตร์ห้าเรื่องแรกทำเงินในบ็อกซ์ออฟฟิศทั่วโลกมากกว่า 3.6 พันล้านดอลลาร์สหรัฐ

ละครชุดทางโทรทัศน์ของดิสนีย์+ในเฟสนี้ ได้แก่ *มหันตภัยอำพราง* แสดงนำโดย ซามูเอล แอล. แจ็กสัน และเบน เมนเดลโซห์น, ปีสองของ *[[โลกิ (ละครชุด)|โลกิ]]* แสดงนำโดย ทอม ฮิดเดิลสตัน, ปีสองและปีสามของแอนิเมชัน *[[สมมุติว่า..?|สมมุติว่า...?]]* บรรยายโดย เจฟฟรีย์ ไรต์, *[[เอคโค]]* แสดงนำโดย อลาควอ คอกซ์, *[[อกาธา ออล อะลอง]]* แสดงนำโดย แคทริน ฮาห์น, แอนิเมชันปีแรกของ *[[ยัวร์เฟรนด์ลีเนเบอร์ฮูดสไปเดอร์-แมน]]* แสดงนำโดย ฮัดสัน เทมส์, ปีแรกของ *[[แดร์เดวิล: บอร์นอะเกน]]* แสดงนำโดย ชาร์ลี ค็อกซ์ และ *[[ไอรอนฮาร์ต (ละครชุด)|ไอรอนฮาร์ต]]* แสดงนำโดย ดอมีนีก ทอร์น ปีสองของ *ข้าคือกรู้ท* ให้เสียงโดย วิน ดีเซล ก็รวมอยู่ในเฟสนี้เช่นกัน เฟสห้าร่วมกับเฟสสี่และเฟสหก เป็นส่วนหนึ่งของ "เดอะมัลติเวิร์สซากา"

## การพัฒนา
### งานเบื้องต้นและการประกาศ
เมื่อเดือนเมษายน ค.ศ. 2014 เควิน ไฟกี ประธานมาร์เวลสตูดิโอส์กล่าวว่า มีการวางแผนสร้างเนื้อเรื่องเพิ่มเติมในจักรวาลภาพยนตร์มาร์เวลจนถึง ค.ศ. 2028 มาร์เวลสตูดิโอส์จัดเวทีแถลงในงานแซนดิเอโกคอมิก-คอนในเดือนกรกฎาคม ค.ศ. 2019 ไฟกี ประกาศรายชื่อภาพยนตร์และละครชุดทางโทรทัศน์ของดิสนีย์+ หลายเรื่องซึ่งกำลังอยู่ในการพัฒนาสำหรับเฟสสี่ในจักรวาลภาพยนตร์มาร์เวล ก่อนจะเปิดเผยว่าภาพยนตร์เรื่อง *[[เบลด (ภาพยนตร์ ค.ศ. 2025)|เบลด]]* กำลังอยู่ในการพัฒนาเช่นกัน หลังจากการแถลง ไฟกียืนยันว่า *เบลด* ไม่ได้เป็นส่วนหนึ่งของภาพยนตร์ในเฟสสี่ในขณะนั้น และสิ่งที่ประกาศออกมาคือรายชื่อเต็มของภาพยนตร์ในเฟสสี่ในขณะนั้น แม้ว่ามาร์เวลจะพัฒนาโครงการเพิ่มเติมในขณะนั้นแล้วก็ตาม เช่น *[[รวมพันธุ์นักสู้พิทักษ์จักรวาล 3]]* ที่พัฒนามาอย่างยาวนานและภาพยนตร์ภาคต่อของ *[[กัปตัน มาร์เวล (ภาพยนตร์)|กัปตัน มาร์เวล]]* (2019) ภาพยนตร์ภาคต่อของ *[[แอนท์-แมน และ เดอะ วอสพ์]]* (2018) เข้าสู่การพัฒนาในเดือนพฤศจิกายน ค.ศ. 2019 กำหนดฉายใน ค.ศ. 2022 การพัฒนาปีที่สองของ *[[สมมุติว่า..?|สมมุติว่า...?]]* เริ่มต้นในเดือนธันวาคท ค.ศ. 2019 ไรอัน เรย์โนลส์ ยืนยันในเดือนเดียวกันว่า ภาพยนตร์เดดพูลเรื่องที่สาม ต่อจาก *[[เดดพูล (ภาพยนตร์)|เดดพูล]]* (2016) และ *[[เดดพูล 2]]* (2018) ของทเวนตีท์เซนจูรีฟอกซ์ กำลังอยู่ในการพัฒนาที่มาร์เวลสตูดิโอส์ โดยสร้างร่วมกับ แมกซิมัมเอฟเฟิร์ต บริษัทของเขา

ในเดือนเมษายน ค.ศ. 2020 ดิสนีย์กำหนดวันฉาย *กัปตัน มาร์เวล 2* คือวันที่ 8 กรกฎาคม ค.ศ. 2022 ก่อนจะเลื่อนเป็นวันที่ 11 พฤศจิกายน ค.ศ. 2022 ในเดือนธันวาคม ค.ศ. 2020 พวกเขากำหนดฉาย *รวมพันธุ์นักสู้พิทักษ์จักรวาล 3* ใน ค.ศ. 2023 และประกาศ *[[แอนท์-แมน และ เดอะ วอสพ์: ตะลุยมิติควอนตัม]]* และ ภาพยนตร์ ''แฟนแทสติกโฟร์'' กำลังอยู่ในการพัฒนา พร้อมกับละครชุดดิสนีย์+ ได้แก่ *[[มหันตภัยอำพราง]]*, *[[ไอรอนฮาร์ต (ละครชุด)|ไอรอนฮาร์ต]]*, และ *[[อาร์เมอร์วอร์ส (ภาพยนตร์)|อาร์เมอร์วอร์ส]]* (ต่อมาเปลี่ยนเป็นภาพยนตร์) ไฟกีระบุว่า *มหันตภัยอำพราง* และ *ไอรอนฮาร์ต* จะเชื่อมโยงกับภาพยนตร์ในจักรวาลภาพยนตร์มาร์เวลในอนาคต ละครชุดดิสนีย์+ เหล่านี้ร่วมกับ *กัปตัน มาร์เวล 2*, *แอนท์-แมน และ เดอะ วอสพ์: ตะลุยมิติควอนตัม*, *รวมพันธุ์นักสู้พิทักษ์จักรวาล 3* และ *แฟนแทสติกโฟร์* เชื่อกันว่าเป็นส่วนหนึ่งของเฟสสี่ในขณะนั้น การพัฒนาปีที่สองของ *[[โลกิ (ละครชุด)|โลกิ]]* เริ่มต้นในเดือนพฤศจิกายน ค.ศ. 2020 ซึ่งได้รับการยืนยันอย่างเป็นทางการในเดือนกรกฎาคม ค.ศ. 2021

การพัฒนาละครชุดเกี่ยวกับ เอคโค ซึ่งเป็นละครชุดแยกจาก *[[ฮอว์คอาย (ละครชุด)|ฮอว์คอาย]]* เริ่มต้นในเดือนมีนาคม ค.ศ. 2021 มีการเปิดเผยในปลายเดือนเมษายน ค.ศ. 2021 ว่าภาพยนตร์ *กัปตันอเมริกา* เรื่องที่สี่กำลังอยู่การพัฒนา โดยดำเนินเรื่องต่อจากละครชุด *[[ฟัลคอนและวินเทอร์ โซลเยอร์]]* (2021) มาร์เวลสตูดิโอส์ประกาศชื่อเรื่องของ *กัปตัน มาร์เวล 2* คือ *[[เดอะ มาร์เวลส์]]* ในเดือนพฤษภาคม ค.ศ. 2021 และกำหนดวันฉายของ *แอนท์-แมน และ เดอะ วอสพ์: ตะลุยมิติควอนตัม* และ *รวมพันธุ์นักสู้พิทักษ์จักรวาล 3* คือวันที่ 17 กุมภาพันธ์ และ 5 พฤษภาคม ค.ศ. 2023 ในเดือนมิถุนายน ค.ศ. 2021 มาร์เวลสตูดิโอส์กำลังพัฒนาแอนิเมชันชุดอีกอย่างน้อยสามเรื่อง นอกเหนือจาก *สมมุติว่า...?* ในเดือนตุลาคม ค.ศ. 2021 มาร์เวลสตูดิโอส์ประกาศเปลี่ยนวันฉายของ *เดอะ มาร์เวลส์* เป็นวันที่ 17 กุมภาพันธ์ ค.ศ. 2023 และ *แอนท์-แมน และ เดอะ วอสพ์: ตะลุยมิติควอนตัม* เป็นวันที่ 28 กรกฎาคม ค.ศ. 2023 ก่อนจะสลับวันฉายในเดือนเมษายน ค.ศ. 2022 เนื่องจาก *ตะลุยมิติควอนตัม* มีความคืบหน้าในการสร้างมากกว่า *เดอะ มาร์เวลส์* การพัฒนาละครชุดเกี่ยวกับ อากาธา ฮาร์กเนสส์ ซึ่งเป็นละครชุดแยกจาก *[[วันด้าวิสชั่น]]* เริ่มต้นในเดือนตุลาคม ค.ศ. 2021 ระหว่างงาน ดิสนีย์+ เดย์ ในเดือนถัดมา มาร์เวลสตูดิโอส์ประกาศละครชุด *[[เอคโค]]*, *อากาธา: เฮาส์ออฟฮาร์กเนสส์* (ต่อมาเปลี่ยนชื่อเป็น *[[อกาธา ออล อะลอง]]*), และแอนิเมชันชุดภาคก่อนของ สไปเดอร์-แมน ชื่อเรื่องว่า *สไปเดอร์-แมน: เฟรชแมนเยียร์*

มีการเปิดเผยในเดือนมีนาคม ค.ศ. 2022 ว่าโครงการรีบูตละครชุดเน็ตฟลิกซ์ของมาร์เวลเทเลวิชัน เรื่อง *[[แดร์เดวิล (ภาพยนตร์ชุดทางโทรทัศน์)|แดร์เดวิล]]* (2015–2018) กำลังอยู่ในการพัฒนา, และได้รับการยืนยันว่าพัฒนาเพื่อลงในดิสนีย์+ ในเดือนพฤษภาคม มาร์เวลสตูดิโอส์ประกาศในเดือนมิถุนายน ค.ศ. 2022 ว่ากำลังพัฒนาภาพยนตร์ *[[ธันเดอร์โบลต์ส*]]* ต่อมาในเดือนเดียวกัน ไฟกีกล่าวว่าข้อมูลเกี่ยวกับซากาต่อไปของจักรวาลภาพยนตร์มาร์เวลจะถูกนำเสนอในเดือนต่อ ๆ ไป โดยที่มาร์เวลสตูดิโอส์จะ "ตรงไปตรงมามากขึ้นอีกเล็กน้อย" เกี่ยวกับแผนการในอนาคตของพวกเขาเพื่อให้ผู้ชมได้รับ "ภาพที่ใหญ่ขึ้น [เพื่อให้พวกเขา] สามารถมองเห็นได้ แผนงานเพิ่มเติมอีกเล็กน้อย" ตามเบาะแสที่รวมอยู่ในเฟสสี่ ณ เวทีแถลงของมาร์เวลสตูดิโอส์ในงานแซนดิเอโกคอมิก-คอนในเดือนกรกฎาคม ค.ศ. 2022 ไฟกีประกาศว่า *[[แบล็ค แพนเธอร์: วาคานด้าจงเจริญ]]* จะเป็นการจบเฟสสี่ โดยภาพยนตร์และละครชุดที่ตามมาภายหลังจะเป็นส่วนหนึ่งของเฟสห้า ได้แก่ *แอนท์-แมน และ เดอะ วอสพ์: ตะลุยมิติควอนตัม*, *รวมพันธุ์นักสู้พิทักษ์จักรวาล 3*, *เดอะ มาร์เวลส์*, *มหันตภัยอำพราง* และ *ไอรอนฮาร์ต* *เบลด*, ปีที่สองของ *โลกิ*, *เอคโค* และ *อกาธา ออล อะลอง* ก็ได้รับการยืนยันว่าจะอยู่ในเฟสห้า ไฟกีประกาศละครชุด *แดร์เดวิล: บอร์นอะเกน* และภาพยนตร์ *กัปตัน อเมริกา: ศึกฮีโร่จักรวาลใหม่* และ *ธันเดอร์โบลต์ส** เขายังประกาศอีกว่าเฟสห้าร่วมกับเฟสสี่และเฟสหก จะเป็นส่วนหนึ่งของ "เดอะมัลติเวิร์สซากา" ปีที่สองของ *สมมุติว่า...?* ก็ประกาศว่าจะออกอากาศในเฟสนี้เช่นกัน, ในขณะที่การสร้างเรื่องสั้น 5 ตอนของ *[[ข้าคือกรู้ท]]* ได้เริ่มต้นแล้ว ไฟกีระบุว่าหลายโครงการในเฟสสี่และห้า รวมถึงฉากหลังเครดิตของพวกเขา จะเชื่อมโยงและนำไปสู่บทสรุปของมัลติเวิร์สซากา ในขณะที่บางโครงการจะยังคงอยู่แบบยื่นเดี่ยว ไฟกีอธิบายว่า *ตะลุยมิติควอนตัม* เป็น "เส้นตรง" เข้าสู่เฟสและ *[[อเวนเจอร์ส: เดอะแคงไดนาสตี]]* (2026) ของเฟสหก เรย์โนลส์ประกาศในเดือนกันยายนว่า *[[เดดพูล & วูล์ฟเวอรีน]]* จะฉายวันที่ 6 กันยายน ค.ศ. 2024

### การเปลี่ยนแปลงการสร้างและงานต่อไป
ในเดือนตุลาคม ค.ศ. 2022 *เบลด* ถูกเลื่อนวันฉายไปเป็นภายในเดือนกันยายน ค.ศ. 2024 เนื่องจากปัญหาที่เกี่ยวข้องกับการสร้างภาพยนตร์ และส่งผลให้มาร์เวลสตูดิโอส์เลื่อนวันฉายของ *เดดพูล & วูล์ฟเวอรีน* เป็นวันที่ 8 พฤศจิกายน ค.ศ. 2024 แมเรียน เดย์เร หัวหน้าผู้เขียนบทละครชุด *เอคโค* กล่าวในเดือนธันวาคมว่า ละครชุดจะเลื่อนออกอากาศเป็นปลาย ค.ศ. 2023 ช่วงเดือนธันวาคม บ็อบ ไอเกอร์ ซีอีโอของดิสนีย์ ประกาศในเดือนกุมภาพันธ์ ค.ศ. 2023 ว่าบริษัทจะประเมินปริมาณเนื้อหาที่ส่งออกใหม่เพื่อลดต้นทุนในอีกไม่กี่ปีข้างหน้า ไม่นานหลังจากนั้น เมื่อพิจารณาถึงปริมาณเนื้อหาของดิสนีย์+ ที่เผยแพร่สำหรับเฟสสี่ในช่วงเวลาสั้น ๆ ไฟกีคาดการณ์ว่า มาร์เวลสตูดิโอส์จะพยายามเว้นระยะเวลาการเผยแพร่ละครชุดดิสนีย์+ ในเฟสห้าและหกออกไป หรือเผยแพร่น้อยลงในแต่ละปี "เพื่อที่พวกเขาจะได้มีโอกาสเฉิดฉาย" ในเวลานั้น คาดว่าปีที่สองของ *โลกิ* และ *มหันตภัยอำพราง* จะออกอากาศใน ค.ศ. 2023 ขณะที่โครงการอื่น ๆ ที่อยู่ในขั้นตอนหลังการถ่ายทำ เช่น *เอคโค* และ *ไอรอนฮาร์ต* มีแนวโน้มว่าจะไม่ออกอากาศในปีนั้นตามที่ประกาศไว้ก่อนหน้านี้ *เดอะ มาร์เวลส์* ก็เลื่อนวันฉายเป็นวันที่ 10 พฤศจิกายน ค.ศ. 2023 หนึ่งเดือนต่อมา ไอเกอร์กล่าวว่า "ไม่มีอะไรผิดปกติในแง่ของแบรนด์มาร์เวลเลย" และไม่กังวลเกี่ยวกับปริมาณเนื้อหาของมาร์เวลที่เผยแพร่ เขามองว่าการเปลี่ยนไปใช้ตัวละครและเรื่องราวใหม่ ๆ จะให้ประโยชน์มากกว่าการสร้างภาคต่อที่สามหรือสี่กับตัวละครบางตัว

การเริ่มต้นการหยุดงานของสมาคมนักเขียนแห่งอเมริกา 2023 ในเดือนพฤษภาคม ส่งผลให้การสร้างของ *เบลด* ถูกระงับไว้จนกว่าการหยุดงานจะสิ้นสุดลง โครงการในจักรวาลภาพยนตร์มาร์เวลอื่น ๆ ที่อยู่ในระหว่างการสร้างหรือเตรียมเริ่มการสร้างในเวลานั้น ได้แก่ *กัปตัน อเมริกา: นิวเวิลด์ออร์เดอร์*, *อกาธา ออล อะลอง*, *ธันเดอร์โบลต์ส** และ *เดดพูล & วูล์ฟเวอรีน* คาดว่าจะไม่ได้รับผลกระทบจากการหยุดงาน โดยมีรายงานว่า มาร์เวลสตูดิโอส์วางแผนที่จะถ่ายทำทุกอย่างที่ทำได้ในช่วงการถ่ายทำหลัก และทำการปรับบทตามความจำเป็นในช่วงการถ่ายซ่อมของแต่ละโครงการตามกำหนดการเดิม ผู้ชุมนุมประท้วงเข้าร่วมการหยุดงานทำให้ต้องปิดงานในเวทีเสียงของ *แดร์เดวิล: บอร์นอะเกน* เป็นเวลาหนึ่งวัน  และต่อมาได้ทำการถ่ายทำนอกสถานที่ ส่งผลให้ต้องหยุดการถ่ายทำชั่วคราว ช่วงสิ้นเดือน งานสร้างของ *ธันเดอร์โบลต์ส** ก็ต้องล่าช้าออกไปจนกว่าการหยุดงานจะสิ้นสุดลง มาร์เวลเปิดเผยในต้นเดือนมิถุนายนว่า *นิวเวิลด์ออร์เดอร์* จะเปลี่ยนชื่อเป็น *[[กัปตัน อเมริกา: ศึกฮีโร่จักรวาลใหม่|กัปตัน อเมริกา: เบรฟนิวเวิลด์]]* ต่อมาในเดือนเดียวกัน ดิสนีย์ปรับวันฉายของ *เดดพูล & วูล์ฟเวอรีน* เป็นวันที่ 3 พฤษภาคม ค.ศ. 2024 และเลื่อนวันฉายของ *ศึกฮีโร่จักรวาลใหม่* เป็นวันที่ 26 กรกฎาคม ค.ศ. 2024, *ธันเดอร์โบลต์ส** เป็นวันที่ 20 ธันวาคม ค.ศ. 2024 และ *เบลด* เป็นวันที่ 14 กุมภาพันธ์ ค.ศ. 2025 ส่วนหนึ่งเป็นผลมาจากการหยุดงานประท้วงของนักเขียนและความตั้งใจของดิสนีย์ที่จะปรับปรุงคุณภาพเนื้อหาของจักรวาลภาพยนตร์มาร์เวล ตั้งแต่การเขียนไปจนถึงขั้นตอนหลังการถ่ายทำ หลังจากได้รับการตอบรับที่น่าผิดหวัง และการทำเงินในบ็อกซ์ออฟฟิศที่น้อยลงหลังการระบาดทั่วของโควิด-19 สำหรับภาพยนตร์บางเรื่องที่เพิ่งออกฉาย งานสร้างของ *บอร์นอะเกน* ก็ถูกระงับไปจนกว่าการหยุดงานจะสิ้นสุดลง การถ่ายทำของ *เดดพูล & วูล์ฟเวอรีน* ถูกระงับในเดือนกรกฎาคมเนื่องจากการหยุดงานของแซก-อาฟตา 2023

ปีที่สองของ *ข้าคือกรู้ท* ประกาศในเดือนสิงหาคม ค.ศ. 2023 ว่าจะออกอากาศในวันที่ 6 กันยายน ค.ศ. 2023 โดยเป็นส่วนหนึ่งของเฟสนี้ ในช่วงต้นเดือนกันยายน มาร์เวลสตูดิโอส์ได้ปรับกำหนดการเผยแพร่ละครชุดทางโทรทัศน์บางเรื่องในเฟสนี้ โดยส่วนหนึ่งเป็นเพราะการหยุดงานประท้วงของสมาคมนักเขียนแห่งอเมริกาและแซก-อาฟตาที่ยังคงดำเนินอยู่ และความต้องการที่จะชะลอการสร้างเนื้อหาและทำให้เนื้อหาแต่ละรายการเป็น "เหตุการณ์สำคัญ" การปรับนี้รวมถึงวันออกอากาศปีที่สองของ *สมมุติว่า...?* เป็นสิ้นเดือนธันวาคม ค.ศ. 2023, เลื่อนออกอากาศ *เอคโค* เป็นเดือนมกราคม ค.ศ. 2024, *อกาธา ออล อะลอง* เป็นปลาย ค.ศ. 2024 และลบ *ไอรอนฮาร์ต* และ *บอร์นอะเกน* ออกจากกำหนดการเผยแพร่ *เอคโค* ถูกกำหนดให้เป็นละครชุดของมาร์เวลสตูดิโอส์เรื่องแรกที่ออกอากาศพร้อมกันบนฮูลู โดยจะให้ชมแบบจำกัดเวลา และเป็นละครชุดเรื่องแรกที่อยู่ภายใต้ชื่อ "มาร์เวลสปอร์ตไลต์" หลังการหยุดงานของแซก-อาฟตาสิ้นสุดลงในเดือนพฤศจิกายน ค.ศ. 2023 ดิสนีย์เลื่อนภาพยนตร์หลายเรื่องออกไปเพื่อรองรับการกลับมาถ่ายทำอีกครั้ง ได้แก่ *เดดพูล & วูล์ฟเวอรีน* เลื่อนเป็นวันที่ 26 กรกฎาคม ค.ศ. 2024, *ศึกฮีโร่จักรวาลใหม่* เป็นวันที่ 14 กุมภาพันธ์ ค.ศ. 2025, *ธันเดอร์โบลต์ส** เป็นวันที่ 25 กรกฎาคม ค.ศ. 2025 และ *เบลด* เป็น 7 พฤศจิกายน ค.ศ. 2025 โดย *เบลด* จะเป็นส่วนหนึ่งของเฟสหก มาร์เวลสตูดิโอส์แอนิเมชัน ประกาศแอนิเมชันชุดในเดือนธันวาคม ค.ศ. 2023 ว่า *เฟรชแมนเยียร์* เปลี่ยนชื่อเป็น *[[ยัวร์เฟรนด์ลีเนเบอร์ฮูดสไปเดอร์-แมน]]* และกำหนดออกอากาศใน ค.ศ. 2024

ในเดือนกุมภาพันธ์ ค.ศ. 2024 *ธันเดอร์โบลต์ส** เลื่อนวันฉายเป็นวันที่ 2 พฤษภาคม ค.ศ. 2025 โดยสลับวันฉายกับ *เดอะ แฟนแทสติก โฟร์: จุดเริ่มต้นปฐมบทใหม่* ของเฟสหก ไอเกอร์กล่าวในเดือนพฤษภาคม ค.ศ. 2024 ว่า ดิสนีย์วางแผนที่จะเปิดตัวภาพยนตร์มาร์เวลสองเรื่องหรืออย่างมากสามเรื่องและละครชุดมาร์เวลสองเรื่องต่อปีในอนาคต ตัวเลขนี้ลดลงจากเดิมที่มีภาพยนตร์สี่เรื่องที่เข้าฉายและละครชุดสี่เรื่องที่ออกอากาศในช่วงไม่กี่ปีที่ผ่านมา และเป็นส่วนหนึ่งของกลยุทธ์ที่ใหญ่กว่าของบริษัทในการลดปริมาณการผลิตเนื้อหาและมุ่งเน้นไปที่คุณภาพ ในเวลานั้น ยังมีแผนจะออกฉายภาพยนตร์สี่เรื่องใน ค.ศ. 2025 เขากล่าวว่า เนื้อหาของมาร์เวลจะยังคงสร้างความสมดุลระหว่างภาคต่อกับแฟรนไชส์ใหม่ ๆ และยังได้กล่าวเสริมว่าละครชุดที่จะออกอากาศในเร็ว ๆ นี้บางเรื่อง เช่น *อกาธา ออล อะลอง* ถือเป็น "ร่องรอย" ของความปรารถนาของดิสนีย์ก่อนหน้านี้ที่จะเพิ่มผลผลิตเนื้อหาของมาร์เวล มาร์เวลสตูดิโอส์ยังเปิดเผยในเดือนเดียวกันว่า ละครชุดคนแสดงของดิสนีย์+ จะออกอากาศภายใต้ชื่อ "มาร์เวลเทเลวิชัน" ใหม่ แยกออกมาจากบริษัทก่อนหน้านี้ที่มีชื่อเดียวกัน เริ่มต้นด้วย *อกาธา ออล อะลอง* ใน ค.ศ. 2024 แอนิเมชันชุดจะออกอากาศภายใต้ชื่อ "มาร์เวลแอนิเมชัน" (ระวังสับสนกับบริษัทในเครือ มาร์เวลแอนิเมชัน) ซึ่งเริ่มต้นด้วยปีแรกของ *[[เอ็กซ์-เมน '97]]* (2024) แอนิเมชันชุดเรื่องแรกของสตูดิโอ วินเดอร์บอมอธิบายว่า ปัจจุบันมาร์เวลสตูดิโอส์ใช้ชื่อ "มาร์เวลเทเลวิชัน", "มาร์เวลแอนิเมชัน" และ "มาร์เวลสปอร์ตไลต์" เพื่อระบุต่อผู้ชมว่าพวกเขาไม่จำเป็นต้องดูโครงการทั้งหมดของสตูดิโอเพื่อทำความเข้าใจเรื่องราวโดยรวม และสามารถเลือกที่จะติดตามเนื้อเรื่องและตัวละครภายใต้ชื่อเหล่านี้ได้ ในเดือนตุลาคม ค.ศ. 2024 มาร์เวลสตูดิโอส์ประกาศวันออกอากาศสำหรับโครงการดิสนีย์+ ของพวกเขาจนถึงสิ้น ค.ศ. 2024 และ 2025 ได้แก่ ปีที่สามของ *สมมุติว่า...?*, *ยัวร์เฟรนด์ลีเนเบอร์ฮูดสไปเดอร์-แมน*, ปีแรกของ *[[แดร์เดวิล: บอร์นอะเกน]]* และ *[[ไอรอนฮาร์ต (ละครชุด)|ไอรอนฮาร์ต]]*

## ภาพยนตร์




### ''แอนท์-แมน และ เดอะ วอสพ์: ตะลุยมิติควอนตัม'' (2023)

[thumb|left|upright|[เพย์ตัน รีด ผู้กำกับภาพยนตร์ *แอนท์-แมน*]]

สกอตต์ แลง และ โฮป แวน ดายน์, พร้อมกับพ่อแม่ของเธอ แฮงก์ พิม และ เจเนต แวน ดายน์ และลูกสาวของแลง แคสซี เข้าไปผจญภัยครั้งใหม่ในการสำรวจ มิติควอนตัม เพื่อก้าวข้ามขีดจำกัดและเผชิญหน้ากับ แคงผู้พิชิต

ก่อนภาพยนตร์ *[[แอนท์-แมน และ เดอะ วอสพ์]]* (2018) จะฉายนั้น เพย์ตัน รีดและมาร์เวลสตูดิโอส์คาดหวังว่าภาพยนตร์เรื่องที่สามของ *[[มนุษย์มดมหากาฬ]]* จะถูกสร้างและพูดคุยถึงประเด็นของเนื้อเรื่องที่เป็นไปได้ ในเดือนพฤศจิกายน ค.ศ. 2019 รีดกลับมาทำหน้าที่เดิมเป็นผู้กำกับ พร้อมกับ พอล รัดและอีแวนเจไลน์ ลิลลี กลับมารับบทเดิมเป็น สกอตต์ แลง / แอนท์-แมน และ โฮป แวน ดายน์ / วอสพ์ เจฟฟ์ เลิฟเนส เขียนบทภาพยนตร์ในเดือนเมษายน ค.ศ. 2020 มีการเปิดเผยชื่อเรื่องและนักแสดงใหม่ในเดือนธันวาคม การถ่ายทำเริ่มช่วงปลายเดือนกรกฎาคม ค.ศ. 2021 ที่ไพน์วูดสตูดิโอส์ในบักกิงแฮมเชอร์ และสิ้นสุดในเดือนพฤศจิกายน นอกจากนี้ ยังมีการถ่ายทำในแอตแลนตาและซานฟรานซิสโกไปจนถึงปี ค.ศ. 2022 *แอนท์-แมน และ เดอะ วอสพ์: ตะลุยมิติควอนตัม* ฉายรอบปฐมทัศน์เมื่อวันที่ 6 กุมภาพันธ์ ค.ศ. 2023 และฉายรอบทั่วไปเมื่อวันที่ 17 กุมภาพันธ์

*แอนท์-แมน และ เดอะ วอสพ์: ตะลุยมิติควอนตัม* ดำเนินเรื่องใน ค.ศ. 2026 จอนาทัน เมเจอส์ ปรากฏตัวเป็น แคงผู้พิชิต หลังจากเขาปรากฏตัวครั้งแรกเป็นตัวแปรของตัวละครที่เรียกว่า ชายผู้คงอยู่ ในปีหนึ่ง ของ *[[โลกิ (ละครชุด)|โลกิ]]* (2021) เมเจอส์ ยังแสดงเป็นตัวแปรของแคงจำนวนมากภายใน สภาของแคง รวมทั้ง อิมมอร์ทัส, รามา-ทัตและเซนจูเรียน ในฉากกลางเครดิต และวิกเตอร์ ไทม์ลีในฉากหลังเครดิต ฉากดังกล่าวมีนักแสดงรับเชิญ ทอม ฮิดเดิลสตันและโอเวน วิลสัน กลับมารับบทเดิมเป็น โลกิและโมเบียส เอ็ม. โมเบียส จาก *โลกิ*

### ''รวมพันธุ์นักสู้พิทักษ์จักรวาล 3'' (2023)

[thumb|upright|[เจมส์ กันน์ ผู้กำกับภาพยนตร์ *รวมพันธุ์นักสู้พิทักษ์จักรวาล*]]
กลุ่มการ์เดียนส์ออฟเดอะกาแล็กซีกำลังปรับตัวให้เข้ากับชีวิตบนโนแวร์ แต่เมื่อความทรงจำในอดีตส่วนหนึ่ง ร็อคเก็ต ปรากฏอีกครั้ง ปีเตอร์ ควิลล์ จะต้องนำกลุ่มการ์เดียนส์ไปสู่ภารกิจที่อันตรายเพื่อปกป้องร็อคเก็ตที่อาจนำไปสู่การล่มสลายของทีม

ภาพยนตร์เรื่องที่สามของ *[[การ์เดียนส์ออฟเดอะกาแล็กซี่|รวมพันธุ์นักสู้พิทักษ์จักรวาล]]* มีการวางแผนไว้โดยมาร์เวลสตูดิโอส์เมื่อเดือนเมษายน ค.ศ. 2016 ในปีต่อมา เจมส์ กันน์ กลับมาทำหน้าที่เดิมเป็นผู้เขียนบทและผู้กำกับ ดิสนีย์ไล่เขาออกในเดือนกรกฎาคม ค.ศ. 2018 หลังพบข้อความทวีตที่มีประเด็นขัดแย้งในอดีตของเขา แต่กลับคำในเดือนตุลาคม และเรียกกันน์กลับมาเป็นผู้กำกับ  ในเดือนมีนาคม ค.ศ. 2019 กันน์กลับมาพร้อมกับการมีส่วนร่วมของนักแสดงหลักห้าคน การถ่ายทำจะเริ่มต้นหลังกันน์เสร็จจากภาพยนตร์ *[[เดอะ ซุยไซด์ สควอด]]* (2021) และละครชุดแยก *[[พีซเมกเกอร์ (ละครชุด)|พีซเมกเกอร์]]* (2022) ในงานซานดิเอโกคอมิก-คอน เมื่อเดือนกรกฎาคม ค.ศ. 2019 ไฟกียืนยันว่าภาพยนตร์กำลังอยู่ในระหว่างการพัฒนา ภาพยนตร์เริ่มถ่ายทำในเดือนพฤศจิกายน ค.ศ. 2021 ที่ไทรลิธสตูดิโอในแอตแลนตา และสิ้นสุดการถ่ายทำเมื่อต้นเดือนพฤษภาคม ค.ศ. 2022 *รวมพันธุ์นักสู้พิทักษ์จักรวาล 3* ฉายรอบปฐมทัศน์เมื่อวันที่ 22 เมษายน ค.ศ. 2023 และฉายรอบทั่วไปเมื่อวันที่ 5 พฤษภาคม

*รวมพันธุ์นักสู้พิทักษ์จักรวาล 3* ดำเนินเรื่องหลังเหตุการณ์ใน  *[[รวมพันธุ์นักสู้พิทักษ์จักรวาล ตอนพิเศษรับวันหยุด]]* (2022) เมื่อพูดถึงความเชื่อมโยงของภาพยนตร์กับมัลติเวิร์สซากานั้น ไฟกีกล่าวว่า *รวมพันธุ์นักสู้พิทักษ์จักรวาล 3* เน้นการสรุปเรื่องราวของตัวละครการ์เดียนส์ และ "ไม่เกี่ยวกับการสร้างโลกที่ใหญ่กว่า" แม้ว่าจะยังคงเป็น "ชิ้นส่วนของปริศนา" ก็ตาม

### ''เดอะ มาร์เวลส์'' (2023)

ขณะที่ โมนิกา แรมโบ กำลังสืบสวนรูหนอนที่เชื่อมโยงกับครี พลังของเธอพัวพันกับพลังของ กมลา ข่าน และแครอล แดนเวอร์ส ทั้งสามคนร่วมมือกันเพื่อหาสาเหตุว่าทำไมพวกเขาถึงสลับที่กันทุกครั้งที่ใช้พลัง

ณ งานซานดิเอโกคอมิก-คอน เมื่อเดือนกรกฎาคม ค.ศ. 2019 ไฟกียืนยันว่าภาพยนตร์ภาคต่อของ *[[กัปตัน มาร์เวล (ภาพยนตร์)|กัปตัน มาร์เวล]]* (2019) กำลังอยู่ในการพัฒนา เมื่อเดือนมกราคม ค.ศ. 2020 เมแกน แมคดอนเนลล์ ทำหน้าที่เป็นผู้เขียนบทภาพยนตร์และ บรี ลาร์สัน กลับมารับบทเดิมเป็น แครอล แดนเวอร์ส / กัปตัน มาร์เวล สตูดิโอต้องการผู้กำกับหญิงสำหรับภาพยนตร์มากกว่าให้ แอนนา โบเดน และ ไรอัน เฟล็ก กลับมากำกับอีกครั้งจากการกำกับภาพยนตร์เรื่องแรก โดย เนีย ดาคอสตา ได้รับการว่าจ้างให้เป็นผู้กำกับในเดือนสิงหาคม และเธอก็เขียนบทภาพยนตร์ร่วมกับ เอลิสซา การาซิก ภาพยนตร์ประกาศชื่อเรื่องคือ *กัปตัน มาร์เวล 2* ในเดือนธันวาคม ค.ศ. 2020 ก่อนจะเปลี่ยนชื่อเรื่องอย่างเป็นทางการเป็น *เดอะ มาร์เวลส์* ในเดือนพฤษภาคม ค.ศ. 2021 การถ่ายทำของกองสองเริ่มต้นในกลางเดือนเมษายน ค.ศ. 2021 ที่รัฐนิวเจอร์ซีย์ ขณะการถ่ายทำหลักเริ่มต้นในเดือนสิงหาคมที่ไพน์วูดสตูดิโอส์ในบักกิงแฮมเชอร์, ลองครอสสตูดิโอส์ในเซอร์รีย์, และในโตรเปอา มีการถ่ายทำที่ลอสแอนเจลิส และสิ้นสุดการถ่ายทำในเดือนพฤษภาคม ค.ศ. 2022 *เดอะ มาร์เวลส์* กำหนดฉายวันที่ 10 พฤศจิกายน ค.ศ. 2023

*เดอะ มาร์เวลส์* ดำเนินเรื่องใน ค.ศ. 2026 หลังเหตุการณ์ใน *มหันตภัยอำพราง* และ *มิสมาร์เวล* ละครชุดของดิสนีย์+ และดำเนินเรื่องต่อจาก *กัปตัน มาร์เวล* โดยมี ไอมาน เวลลานี, ซาการ์ เชค, เซโนเบีย ชรอฟฟ์และโมหัน กปูร กลับมารับบทเดิมเป็น กมลา ข่าน / มิสมาร์เวล, อาเมียร์ ข่าน, มูนีบา ข่านและยูซุฟ ข่าน ตามลำดับ ทียอนาห์ แพร์ริส กลับมารับบทเดิมเป็น โมนิกา แรมโบ วัยผู้ใหญ่จากละครชุด *[[วันด้าวิสชั่น]]* (2021) หลังจากก่อนหน้านี้ตัวละครนี้แสดงเป็นเด็กโดย อากิระ อัคบาร์ ใน *กัปตัน มาร์เวล* ในขณะที่ ลาชานา ลินช์, เทสซา ธอมป์สันและเฮลี สไตน์เฟลด์ กลับมารับบทเดิมเป็น มาเรีย แรมโบ, วัลคิรี และเคต บิช็อป ตามลำดับ ในฉากกลางเครดิต เคลซีย์ แกรมเมอร์ ปรากฏตัวเป็น แฮงค์ แม็กคอย / บีสต์ โดยเป็นตัวละครอีกเวอร์ชันหนึ่งจากที่เขาเคยแสดงในภาพยนตร์ชุด *[[X-เม็น (ภาพยนตร์ชุด)|X-เม็น]]* ของ ทเวนตีท์เซนจูรีฟอกซ์ เรื่อง *[[X-เม็น รวมพลังประจัญบาน]]* (2006) และ *[[X-เม็น สงครามวันพิฆาตกู้อนาคต]]* (2014) ขณะที่ลินช์ปรากฏตัวเป็นตัวละครอีกเวอร์ชันหนึ่งของมาเรียในชื่อ ไบนารี

### ''เดดพูล & วูล์ฟเวอรีน'' (2024)

[thumb|left|upright|[ชอว์น เลวี ผู้กำกับภาพยนตร์ *เดดพูล & วูล์ฟเวอรีน*]]
เวด วิลสัน ใช้ชีวิตอย่างเงียบสงบ โดยทิ้งช่วงเวลาที่เขาเป็นทหารรับจ้างเดดพูลไว้เบื้องหลัง จนกระทั่ง องค์การกำกับสาขาเวลา (TVA) ดึงเขาเข้าสู่ภารกิจใหม่ เมื่อ โลก-10005 ซึ่งเป็นจักรวาลของเขากำลังเผชิญกับภัยคุกคามที่มีอยู่ วิลสันผู้ไม่เต็มใจร่วมมือกับ วูล์ฟเวอรีน ผู้ที่ไม่เต็มใจยิ่งกว่า ในภารกิจที่จะเปลี่ยนแปลงประวัติศาสตร์ของจักรวาลภาพยนตร์มาร์เวล

หลังดิสนีย์ซื้อกิจการทเวนตีเฟิสต์เซนจูรีฟอกซ์เมื่อเดือนธันวาคม ค.ศ. 2017 บ๊อบ ไอเกอร์ ผู้บริหารสูงสุดของดิสนีย์ กล่าวว่า ไรอัน เรย์โนลส์ อาจจะกลับมารับบทเดิมเป็น เวด วิลสัน / เดดพูล จากภาพยนตร์ *[[เดดพูล (ภาพยนตร์)|เดดพูล]]* (2016) และ *[[เดดพูล 2]]* (2018) ซึ่งเป็นภาพยนตร์เรต R ในภาพยนตร์ชุด *[[X-เม็น (ภาพยนตร์ชุด)|X-เม็น]]* ของ ทเวนตีท์เซนจูรีฟอกซ์ ในภาพยนตร์เรต PG-13 ของจักรวาลภาพยนตร์มาร์เวล เมื่อเดือนธันวาคม ค.ศ. 2019 เรย์โนลส์ยืนยันว่าภาพยนตร์ *เดดพูล* เรื่องที่สาม กำลังพัฒนาที่มาร์เวลสตูดิโอส์ โดยมีเวนดี มอลินิวและลิซซี มอลินิว-ลอเกลินเขียนบทภาพยนตร์ในเดือนพฤศจิกายน ค.ศ. 2020 ภาพยนตร์ได้รับการยืนยันว่าเรย์โนลส์จะมีส่วนร่วมและภาพยนตร์จะเป็นเรต R เมื่อเดือนมกราคม ค.ศ. 2021 ไฟกียืนยันว่าภาพยนตร์จะดำเนินเรื่องในจักรวาลภาพยนตร์มาร์เวล เมื่อเดือนมีนาคม ค.ศ. 2022 เรตต์ รีสและพอล เวอร์นิก ผู้เขียนบทภาพยนตร์ *เดดพูล* สองเรื่องแรก ได้รับการว่าจ้างให้เขียนบทภาพยนตร์ใหม่ และมีการเปิดเผยว่า ชอว์น เลวี จะเป็นผู้กำกับ เซ็บ เวลส์, เรย์โนลส์และเลวีจะเป็นผู้เขียนบทร่วม ขณะที่เรย์โนลส์และเลวีจะเป็นผู้อำนวยการสร้างผ่านบริษัทของพวกเขา แมกซิมัมเอฟเฟิร์ตและทเวนตีวันแลปส์เอนเทอร์เทนเมนต์ และ ลอเรน ชูเลอร์ ดอนเนอร์ จะเป็นผู้อำนวยการสร้าง ฮิว แจ็กแมน กลับมารับบทเดิมเป็น เจมส์ "โลแกน" ฮาวเล็ตต์ / วูล์ฟเวอรีน จากภาพยนตร์ชุด *X-เม็น* การถ่ายทำเริ่มต้นเมื่อปลายเดือนพฤษภาคม ค.ศ. 2023 ที่ไพน์วูดสตูดิโอส์ในบักกิงแฮมเชอร์, อังกฤษ ก่อนจะหยุดการถ่ายทำในเดือนกรกฎาคมเนื่องจากการหยุดงานประท้วง แซก-อาฟตรา 2023 แล้วกลับมาถ่ายทำต่อในเดือนพฤศจิกายนหลังการประท้วงสิ้นสุดลง การถ่ายทำเสร็จสิ้นในเดือนมกราคม ค.ศ. 2024 ชื่อเรื่องของภาพยนตร์ได้รับการเปิดเผยในเดือนกุมภาพันธ์ ค.ศ. 2024 ไฟกีกล่าวว่าภาพยนตร์จะเป็นการเริ่มต้น "ยุคมนุษย์กลายพันธุ์" ของจักรวาลภาพยนตร์มาร์เวล *เดดพูล & วูล์ฟเวอรีน* ฉายรอบปฐมทัศน์เมื่อวันที่ 22 กรกฎาคม ค.ศ. 2024, และฉายรอบทั่วไปเมื่อวันที่ 26 กรกฎาคม

*เดดพูล & วูล์ฟเวอรีน* ดำเนินเรื่องใน ค.ศ. 2024 หกปีหลังเหตุการณ์ใน *เดดพูล 2* ส่วนใหญ่ดำเนินเรื่องใน โลก-10005 และเดอะวอยด์ ซึ่งเกิดขึ้นหลังจากเหตุการณ์ในปีสองของ ''โลกิ'' นักแสดงที่กลับมารับบทเดิมของพวกเขาจากภาพยนตร์ *เดดพูล* ก่อนหน้านี้ ได้แก่ โมเรนา บักคาริน เป็น วาเนสซา, ร็อบ เดลานีย์ เป็น ปีเตอร์, เลสลี อักกัมส์ เป็น บลายด์อัล, การัน โซนิ เป็น โดพินเดอร์, บริอันนา ฮิลเดอแบรนด์ เป็น เนกะโซนิกทีนเอจวอร์เฮด, ชิโอลิ คัตสึนะ เป็น ยูกิโอะ, สเตฟาน คาปิซิช ให้เสียงเป็น คอลอซัส, และ ลูวิส แทน เป็น แชตเตอร์สตาร์, ร่วมกับ แอรอน สแตนฟอร์ด, ดาฟเน คีนและไทเลอร์ เมน กลับมารับบทเดิมของพวกเขาเป็น ไพโร, ลอรา / เอ็กซ์-23, และ เซเบอร์ทูธ จากภาพยนตร์ชุด *X-เม็น* นักแสดงที่กลับมารับบทเดิมของพวกเขาจากภาพยนตร์มาร์เวลเรื่องอื่น ได้แก่ เจนนิเฟอร์ การ์เนอร์ เป็น อีเล็กตรา นัตชิออส จาก *[[มนุษย์อหังการ]]* (2003) และ *[[อีเล็คตร้า สวย สังหาร]]* (2005); เวสลีย์ สไนปส์ เป็น เอริก บรูกส์ / เบลด จากภาพยนตร์ ''เบลด'' ไตรภาค (1998–2004) ของนิวไลน์ซินีมา และ คริส อีแวนส์ (ผู้เคยแสดงเป็น สตีฟ โรเจอร์ส / กัปตันอเมริกา ในจักรวาลภาพยนตร์มาร์เวล) เป็น จอห์นนี สตอร์ม / ฮิวแมนทอร์ช จาก *[[สี่พลังคนกายสิทธิ์ (ภาพยนตร์ ค.ศ. 2005)|สี่พลังคนกายสิทธิ์]]* (2005) และ *[[สี่พลังคนกายสิทธิ์: กำเนิดซิลเวอร์ เซิร์ฟเฟอร์]]* (2007) แชนนิง เททัม ปรากฏตัวเป็น เรมี เลอโบ / แกมบิต, ผู้ที่เคยจะแสดงนำใน ภาพยนตร์ ''แกมบิต'' ที่ไม่ได้สร้าง จอน แฟฟโรว์ กลับมารับบทเดิมของเขาในจักรวาลภาพยนตร์มาร์เวลเป็น แฮโรลด์ "แฮปปี" โฮแกน, วันมี โมซากู เป็น ฮันเตอร์ บี-15 จาก *[[โลกิ (ละครชุด)|โลกิ]]*, ร่วมกับทีวีเอและสิ่งมีชีวิต อะไลออท จากละครชุดดังกล่าวก็ปรากฏตัวในภาพยนตร์เช่นกัน, และฮัลค์

### ''กัปตัน อเมริกา: ศึกฮีโร่จักรวาลใหม่'' (2025)

แซม วิลสัน พบว่าตัวเองอยู่ใจกลางเหตุการณ์ระดับนานาชาติ และต้องทำงานเพื่อหยุดยั้งผู้อยู่เบื้องหลังเหตุการณ์นี้

เมื่อเดือนเมษายน ค.ศ. 2021 มีการเปิดเผยว่าภาพยนตร์เรื่องที่สี่ของ *กัปตันอเมริกา* กำลังอยู่ในการพัฒนา บทภาพยนตร์เขียนโดย มัลคอล์ม สเปลแมนและดาลัน มัสสัน ทั้งคู่เคยเป็นหัวหน้านักเขียนและนักเขียนของ *[[ฟัลคอนและวินเทอร์ โซลเยอร์]]* (2021) ละครชุดบนดิสนีย์+ แอนโทนี แมกกี กลับมารับบทเดิมเป็น แซม วิลสัน / กัปตันอเมริกา ในเดือนสิงหาคมปีเดียวกัน จูเลียส โอนาห์ ได้รับเลือกให้เป็นผู้กำกับในเดือนกรกฎาคม ค.ศ. 2022 ภาพยนตร์จะสำรวจผลกระทบของการเป็นกัปตันอเมริกาของวิลสัน แต่เดิมชื่อเรื่องภาพยนตร์คือ *กัปตันอเมริกา: นิวเวิลด์ออร์เดอร์* ประกาศในเดือนกรกฎาคม ค.ศ. 2022 ก่อนจะเปลี่ยนชื่อเรื่องเป็น *กัปตัน อเมริกา: ศึกฮีโร่จักรวาลใหม่* ในเดือนมิถุนายน ค.ศ. 2023 การถ่ายเริ่มต้นในเดือนมีนาคม ค.ศ. 2023 ที่ไตรลิทสตูดิโอส์ในแอตแลนตาและในวอชิงตัน ดี.ซี.  การถ่ายทำสิ้นสุดในเดือนมิถุนายน แมทธิว ออร์ตัน ได้รับการว่าจ้างในเดือนธันวาคมให้เขียนบทสำหรับการถ่ายทำซ่อมในช่วงปลายเดือนพฤษภาคม ค.ศ. 2024 โดยใช้เวลา 22 วัน *กัปตัน อเมริกา: ศึกฮีโร่จักรวาลใหม่* กำหนดฉายวันที่ 14 กุมภาพันธ์ ค.ศ. 2025

แดนนี รามิเรซและคาร์ล ลัมบลี จะกลับมารับบทเดิมเป็น วาคีน ตอร์เรส / ฟัลคอน และ ไอเซยา แบรดลีย์ จาก *ฟัลคอนและวินเทอร์ โซลเยอร์* ร่วมกับ ทิม เบลก เนลสัน เป็น ซามูเอล สเติร์น / ลีดเดอร์ และ ลิฟ ไทเลอร์ เป็น เบ็ตตี รอสส์ จาก *[[มนุษย์ตัวเขียวจอมพลัง]]* (2008) แฮร์ริสัน ฟอร์ด จะแสดงเป็น แธดเดียส "ธันเดอร์โบลต์" รอสส์ / เรดฮัลค์ แทน วิลเลียม เฮิร์ต ที่เคยแสดงเป็นตัวละครนี้ก่อนที่เขาจะเสียชีวิตใน ค.ศ. 2022 ซากของเทียมัต ซึ่งเป็นเซเลสเชียลจาก *[[ฮีโร่พลังเทพเจ้า]]* (2021) จะปรากฏในภาพยนตร์ เป็นการเปิดตัว อะดาแมนเทียม เข้าสู่จักรวาลภาพยนตร์มาร์เวล

### ''ธันเดอร์โบลต์ส*'' (2025)

กลุ่มตัวเอกปฏิลักษณ์ ธันเดอร์โบลต์ส ถูกจับในกับดักอันร้ายแรง และถูกบังคับให้เข้าสู่ภารกิจอันตรายที่อาจช่วยพวกเขาได้ หากพวกเขาร่วมมือกันเป็นทีม

เมื่อเดือนมิถุนายน ค.ศ. 2022 ภาพยนตร์ธันเดอร์โบลต์สกำลังอยู่ในการพัฒนา โดยมี เจค ไชรเออร์ เป็นผู้กำกับ และ อีริก เพียร์สัน เป็นผู้เขียนบทภาพยนตร์ ต่อมามีการประกาศในเดือนกันยายนว่าทีมธันเดอร์โบลต์สจะประกอบด้วย เซบาสเตียน สแตน เป็น บัคกี้ บาร์นส์, แฮนนาห์ จอห์น-คาเมน เป็น โกสต์, ไวแอตต์ รัสเซลล์ เป็น จอห์น วอลเกอร์ / ยูเอสเอเจนต์, ฟลอเรนซ์ พิว เป็น เยเลนา เบโลวา, เดวิด ฮาร์เบอร์ เป็น เรดการ์เดียน และ โอลกา คูรีเลนโก เป็น ทาสค์มาสเตอร์ โดยทุกคนกลับมารับบทเดิมจากโครงการในจักรวาลภาพยนตร์มาร์เวลก่อนหน้านี้ ลี ซอง จิน และโจอันนา คาโล เข้ามาเขียนบทภาพยนตร์ใหม่ในเดือนมีนาคม ค.ศ. 2023 และเดือกุมภาพันธ์ ค.ศ. 2024 ตามลำดับ แม้ว่าจะมีเพียงเพียร์สัน และคาโลเท่านั้นที่มีชื่อในเครดิต การถ่ายทำเริ่มต้นในเดือนเดียวกัน ที่ไตรลิทสตูดิโอส์และแอตแลนตาเมโทรสตูดิโอส์ในแอตแลนตา และยูทาห์ การถ่ายทำสิ้นสุดในเดือนมิถุนายน ค.ศ. 2024 *ธันเดอร์โบลต์ส** ฉายรอบปฐมทัศน์เมื่อวันที่ 22 เมษายน ค.ศ. 2025 และฉายรอบทั่วไปในวันที่ 2 พฤษภาคม ค.ศ. 2025

*ธันเดอร์โบลต์ส** ดำเนินเรื่องใน ค.ศ. 2027 หลังเหตุการณ์ใน *กัปตัน อเมริกา: ศึกฮีโร่จักรวาลใหม่* จูเลีย หลุยส์-ไดรฟัส กลับมารับบทเดิมของเธอเป็น วาเลนตินา อัลเลกรา เดอ ฟงแตน และเป็นผู้เปลี่ยนชื่อทีมธันเดอร์โบลต์สเป็น นิวอเวนเจอร์ส ในตอนท้ายของภาพยนตร์ ฉากหลังเครดิตมียานอวกาศข้ามมิติของแฟนแทสติกโฟร์กำลังเข้าสู่โลก-616

## ละครชุดทางโทรทัศน์







### ''มหันตภัยอำพราง'' (2023)

นิค ฟิวรี ทำงานร่วมกับ เทโลส มนุษย์ต่างดาวสโครลล์ที่สามารถเปลี่ยนรูปร่างได้ เพื่อเปิดเผยแผนการสมคบคิดของกลุ่มสโครลล์ผู้ทรยศที่นำโดยกราวิก ซึ่งวางแผนยึดครองโลกโดยปลอมตัวเป็นมนุษย์คนอื่น ๆ ทั่วโลก

มาร์เวลสตูดิโอส์กำลังพัฒนาละครชุดที่มีเนื้อเรื่องเกี่ยวกับ นิค ฟิวรี ในช่วงเดือนกันยายน ค.ศ. 2020 โดย ซามูเอล แอล. แจ็กสัน จะกลับมารับบทเดิมของเขาและ ไคล์ แบรดสตรีต ทำหน้าที่เป็นหัวหน้าผู้เขียนบท มาร์เวลสตูดิโอส์เปิดเผยในเดือนธันวาคมว่าละครชุดจะดัดแปลงจากเส้นเรื่องหนังสือการ์ตูน *[[ซีเครตอินเวชัน]]* และยืนยันว่าแจ็กสันจะแสดงนำร่วมกับ เบน เมนเดลโซห์น เป็น ทาลอส การถ่ายทำเริ่มในเดือนกันยายน ค.ศ. 2021 ในลอนดอน โดยมี อาลี เซลิม เป็นผู้กำกับละครชุด การถ่ายทำสิ้นสุดในปลายเดือนเมษายน ค.ศ. 2022 มีการถ่ายทำเพิ่มเติมทั่วเวสต์ยอร์กเชียร์และในลิเวอร์พูล, อังกฤษ ระหว่างการสร้าง ทีมงานสร้างสรรค์ของละครชุดส่วนใหญ่ถูกแทนที่ โดย ไบรอัน ทักเกอร์ เข้ามาทำหน้าที่แทนแบรดสตรีตและ โทมัส เบซูชา ผู้กำกับร่วม ออกจากตำแหน่ง มีการถ่ายซ่อมตั้งแต่กลางเดือนมิถุนายนถึงปลายเดือนกันยายน ค.ศ. 2022 *มหันตภัยอำพราง* ออกอากาศตอนแรกเมื่อวันที่ 21 มิถุนายน ค.ศ. 2023 และออกอากาศตอนสุดท้ายเมื่อวันที่ 26 กรกฎาคม ค.ศ. 2023 รวมทั้งหมดหกตอน 

*มหันตภัยอำพราง* ดำเนินเรื่องใน ค.ศ. 2026 สามสิบปีหลังเหตุการณ์ใน *กัปตัน มาร์เวล* นักแสดงที่กลับมารับบทเดิมของพวกเขาจากสื่อในจักรวาลภาพยนตร์มาร์เวลก่อนหน้านี้ ได้แก่ ดอน ชีเดิล, โคบี สมัลเดอส์, มาร์ติน ฟรีแมนและโอที แฟกเบนล์ เป็น เจมส์ "โรห์ดี" โรดส์, มาเรีย ฮิลล์, เอเวอเร็ตต์ เค. รอสส์, และ ริก เมสัน, ตามลำดับ เอมีเลีย คลาร์ก แสดงเป็นไกอาห์วัยผู้ใหญ่ ซึ่งปรากฏตัวเป็นลูกที่ไม่มีชื่อของทาโลสในภาพยนตร์ *กัปตัน มาร์เวล* แสดงโดย ออเดน แอล. ออฟุลส์และแฮเรียต แอล. ออฟุลส์ ชาร์ลอตต์ เบเกอร์และเคต เบรทเวต ปรากฏตัวเป็น โซเรน ภรรยาของทาลอส ซึ่งก่อนหน้านี้แสดงโดย ชารอน บลินน์ ใน *กัปตัน มาร์เวล* และ *[[สไปเดอร์แมน: ฟาร์ ฟรอม โฮม]]* (2019)

### ''โลกิ'' ปี 2 (2023)

หลังเหตุการณ์ในปีที่หนึ่ง โลกิ ร่วมมือกับ มอเบียส เอ็ม. มอเบียส, ฮันเตอร์ บี-15 และเจ้าหน้าที่องค์การกำกับสาขาเวลาคนอื่น ๆ "ในการต่อสู้เพื่อจิตวิญญาณ" ของทีวีเอ เขายังคงสำรวจมัลติเวิร์สเพื่อค้นหา ซิลวี, ราวอนนา เรนสเลเยอร์และมิสมินิตส์

ปีแรกของ *โลกิ* ออกอากาศในเดือนมิถุนายน ค.ศ. 2021 การพัฒนาปีที่สองเริ่มต้นในเดือนพฤศจิกายน ค.ศ. 2020 โดยคาดว่า ไมเคิล วอลดรัน หัวหน้าผู้เขียนบทของปีหนึ่งจะเข้ามามีส่วนร่วม "บางส่วน" อีกครั้งในเดือนมกราคม ค.ศ. 2021 ปีสองได้รับการยืนยันอย่างเป็นทางการในเดือนกรกฎาคม ค.ศ. 2021 โดย ทอม ฮิดเดิลสตัน จะกลับมารับบทเดิมของเขาเป็น โลกิ ในเดือนกุมภาพันธ์ ค.ศ. 2022 เอริก มาร์ติน คาดว่าจะเป็นผู้เขียนบทในปีนี้และวอลดรันจะเป็นผู้อำนวยการสร้างบริหาร การถ่ายทำเริ่มต้นในกลางเดือนมิถุนายน ค.ศ. 2022 ที่ไพน์วูดสตูดิโอส์ในสหราชอาณาจักร โดยมี จัสติน เบนสันและแอรอน มัวร์เฮด เป็นผู้กำกับในหลายตอน แดน เดอลีวและคาสรา ฟาราฮานี ก็เป็นผู้กำกับด้วยเช่นกัน การถ่ายทำสิ้นสุดในเดือนตุลาคม ปีที่สองของ *โลกิ* ออกอากาศเมื่อวันที่ 5 ตุลาคม ค.ศ. 2023 และตอนสุดท้ายออกอากาศเมื่อวันที่ 9 พฤศจิกายน รวมทั้งหมดหกตอน

ปีที่สองเริ่มต้นทันทีหลังตอนสุดท้ายของปีแรก ดำเนินเรื่องนอกเหนือเวลาและสถานที่ ขณะที่เหตุการณ์บางอย่างเกิดขึ้นระหว่างอดีต ปัจจุบันและอนาคต จอนาทัน เมเจอส์ กลับมารับบทเดิมของเขาเป็น วิกเตอร์ ไทม์ลี จาก *แอนท์-แมน และ เดอะ วอสพ์: ตะลุยมิติควอนตัม*

### ''สมมุติว่า...?'' ปี 2 และ 3 (2023–24)

thumb|upright|เอ. ซี. แบรดลีย์, หัวหน้าผู้เขียนบทสองปีแรกของ ''สมมุติว่า...?''
หลังการก่อตั้งการ์เดียนออฟเดอะมัลติเวิร์ส เดอะวอตเชอร์ ยังคงพบกับฮีโรใหม่ ๆ และโลกสุดแปลกประหลาดในมัลติเวิร์สของจักรวาลภาพยนตร์มาร์เวล

ปีแรกของ *สมมุติว่า...?* ออกอากาศครั้งแรกในเดือนสิงหาคม ค.ศ. 2021 มาร์เวลสตูดิโอส์แอนิเมชันเริ่มสร้างปีที่สองแล้วในเดือนธันวาคม ค.ศ. 2019 ในขณะที่ปีที่สามได้รับการยืนยันในเดือนกรกฎาคม ค.ศ. 2022 เอ. ซี. แบรดลีย์ กลับมาเป็นหัวหน้าผู้เขียนบทในปีที่สอง มีการเปิดเผยในเดือนธันวาคม ค.ศ. 2023 ว่า แมทธิว ชอนซีย์ ผู้คัดเลือกเรื่องราวของแอนิเมชันชุด จะทำหน้าที่เป็นหัวหน้าผู้เขียนบทในปีที่สาม ไบรอัน แอนดรูว์ กลับมาเป็นผู้กำกับหลักในทั้งสองปี โดยมี สเตฟาน แฟรงค์ เป็นผู้กำกับด้วย และ เจฟฟรีย์ ไรต์ กลับมาเป็นผู้บรรยายในฐานะ วอตเชอร์  ปีที่สองออกอากาศตอนแรกเมื่อวันที่ 22 ธันวาคม ค.ศ. 2023 แล้วออกอากาศวันละหนึ่งตอนไปจนถึงวันที่ 30 ธันวาคม ค.ศ. 2023 รวมทั้งหมดเก้าตอน ปีที่สามจะออกอากาศในวันที่ 22 ธันวาคม ค.ศ. 2024 แล้วออกอากาศวันละหนึ่งตอนไปจนถึงวันที่ 29 ธันวาคม ค.ศ. 2024 รวมทั้งหมดแปดตอน

ตอนสุดท้ายของปีสองรวมต้นไม้มัลติเวิร์สที่ก่อตั้งขึ้นในตอนสุดท้ายในปีสองของ *โลกิ*  นักแสดงหลายคนจากภาพยนตร์กลับมาให้เสียงเป็นตัวละครเดิมของตนในปีนี้

### ''เอคโค'' (2024)

มายา โลเปซ กลับบ้านเกิดของเธอหลังเหตุการณ์ในเมืองนิวยอร์ก ซึ่งเธอต้องเผชิญกับอดีตของเธอ ขณะเดียวกันก็ต้องเชื่อมโยงกับรากเหง้าพื้นเมืองอเมริกันของเธออีกครั้ง และโอบรับครอบครัวและชุมชนของเธอ

การพัฒนาละครชุดที่แยกจาก *[[ฮอว์คอาย (ละครชุด)|ฮอว์คอาย]]* (2021) แสดงนำโดย อลาควอ คอกซ์ เป็น มายา โลเปซ / เอคโค เริ่มต้นในเดือนมีนาคม ค.ศ. 2021 โดยมี อีทาน โคเฮนและเอมิลี โคเฮน เป็นผู้เขียนบทและผู้อำนวนการสร้างบริหาร *เอคโค* ได้รับการประกาศอย่างเป็นทางการในเดือนพฤศจิกายน เมื่อ แมเรียน เดย์เร ได้รับการเปิดเผยว่าจะทำหน้าที่เป็นหัวหน้าผู้เขียนบท เดย์เรทำหน้าที่ร่วมกับ เอมี ราดริน การถ่ายทำเริ่มต้นช่วงปลายเดือนเมษายน ค.ศ. 2022 และสิ้นสุดช่วงปลายเดือนสิงหาคม โดยถ่ายทำที่เมโทรแอตแลนตา, พีชทรีซิตี, โซเชียลเซอร์เคิล, และแกรนต์วิลล์, จอร์เจีย ซิดนีย์ ฟรีแลนด์และแคทรีโอนา แมกเคนซี เป็นผู้กำกับละครชุด *เอคโค* ออกอากาศทุกตอนพร้อมกันบนดิสนีย์+ และฮูลู ในวันที่ 9 มกราคม ค.ศ. 2024 รวมทั้งหมดห้าตอน ละครชุดเปิดให้รับชมบนฮูลูถึงวันที่ 9 เมษายน ค.ศ. 2024 *เอคโค* เป็นส่วนหนึ่งของ "มาร์เวลสปอร์ตไลต์"

*เอคโค* ดำเนินเรื่องในเดือนพฤษภาคม ค.ศ. 2025 ห้าเดือนหลังเหตุการณ์ใน *ฮอว์คอาย* และนำไปสู่เหตุการณ์ใน *[[แดร์เดวิล: บอร์นอะเกน]]* ซาห์น แม็กคลาร์นอน กลับมารับบทเดิมเป็น วิลเลียม โลเปซ จาก *ฮอว์คอาย*, ร่วมกับ วินเซนต์ โดนอฟรีโอ เป็น วิลสัน ฟิสก์ / คิงพิน และ ชาร์ลี ค็อกซ์ เป็น แมตต์ เมอร์ด็อก / แดร์เดวิล จากสื่อในจักรวาลภาพยนตร์มาร์เวลก่อนหน้านี้ เจเรมี เรนเนอร์ ปรากฏตัวเป็น คลินต์ บาร์ตัน / โรนิน จากภาพใน *ฮอว์คอาย* ขณะที่ ริชชี พาล์มเมอร์ ซีเนียร์และเอ็มแอล เจมมิลล์ ให้เสียงเป็น บิลล์และมาร์ลีน ฟิสก์ พ่อแม่ของฟิสก์ ตามลำดับ แทนที่ โดเมนิก ลอมบาร์โดซีและแองเจลา รีด ผู้เคยแสดงเป็นตัวละครดังกล่าวในปีแรกของ *[[แดร์เดวิล (ภาพยนตร์ชุดทางโทรทัศน์)|แดร์เดวิล]]* (2015)

### ''อกาธา ออล อะลอง'' (2024)

[thumb|upright|left|[แจ็ก เชเฟอร์ หัวหน้าผู้เขียนบทของ *วันด้าวิสชั่น*, โชว์รันเนอร์และผู้กำกับหลักของ *อกาธา ออล อะลอง*]]
หลังจากติดอยู่ในเมืองเวสต์วิว, นิวเจอร์ซีย์ แม่มด อกาธา ฮาร์กเนส ก็หลบหนีออกมาด้วยความช่วยเหลือของวัยรุ่นโกธิกที่ต้องการเผชิญกับการทดสอบในเส้นทางแห่งแม่มดในตำนาน เมื่อไม่มีพลังวิเศษของเธอ ฮาร์กเนสและวัยรุ่นจึงก่อตั้งกลุ่มแม่มดใหม่เพื่อเผชิญกับการทดสอบ

การพัฒนาละครชุดแยกจาก *วันด้าวิสชั่น* แสดงนำโดย แคทริน ฮาห์น เป็น อกาธา ฮาร์กเนส เริ่มต้นในเดือนตุลาคม ค.ศ. 2021 โดยมี แจ็ก เชเฟอร์ ทำหน้าที่เป็นหัวหน้าผู้เขียนบทและผู้อำนวยการสร้างบริหาร เชเฟอร์ไดัรับการเรียกว่าเป็นโชว์รันเนอร์ในเดือนกรกฎาคม ค.ศ. 2024 ละครชุดประกาศครั้งแรกในเดือนพฤศจิกายน ค.ศ. 2021 ในชื่อ *อกาธา: เฮาส์ออฟฮาร์กเนสส์* แต่สุดท้ายก็เปลี่ยนชื่อเป็น *อกาธา ออล อะลอง* การถ่ายทำเริ่มต้นช่วงกลางเดือนมกราคม ค.ศ. 2023 ที่ไตรลิทสตูดิโอส์ในแอตแลนตา โดยมีเชเฟอร์, ราเชล โกลด์เบิร์กและกานจา มอนเตโร เป็นผู้กำกับคนละสามตอนในละครชุด การถ่ายทำสิ้นสุดช่วงปลายเดือนพฤษภาคม *อกาธา ออล อะลอง* ออกอากาศตอนแรกในวันที่ 18 กันยายน ค.ศ. 2024 และออกอากาศตอนสุดท้ายในวันที่ 30 ตุลาคม ค.ศ. 2024 รวมทั้งหมดเก้าตอน *อกาธา ออล อะลอง* ตั้งใจให้เป็นละครชุดที่สองในไตรภาคที่ประกอบด้วย *วันด้าวิสชั่น* และ *[[วิสชั่นเควสต์]]* แสดงนำโดย พอล เบ็ตตานีย์ เป็น วิสชั่น, ซึ่งกำหนดออกอากาศใน ค.ศ. 2026 และเป็นส่วนหนึ่งของเฟสหก

*อกาธา ออล อะลอง* ดำเนินเรื่องใน ค.ศ. 2026 สามปีหลังเหตุการณ์ใน *วันด้าวิสชั่น* โจ ล็อก แสดงเป็น วัยรุ่นโกธิก ต่อมาเปิดเผยว่าเป็น วิลเลียม คาปลัน ซึ่งร่างกายของเขาถูกสิงโดยวิญญาณของ บิลลี แม็กซิมอฟฟ์ ซึ่งก่อนหน้านี้แสดงโดย จูเลียน ฮิลเลียร์ด ใน *วันด้าวิสชั่น* และ *[[จอมเวทย์มหากาฬ ในมัลติเวิร์สมหาภัย]]* (2022) นักแสดงหลายคนกลับมารับบทของพวกเขาจาก *วันด้าวิสชั่น* ได้แก่ เดบรา โจ รัปป์ เป็น ชารอน เดวิส, เอวัน ปีเตอส์ เป็น ราล์ฟ โบห์เนอร์, เอ็มมา คอลฟิลด์ ฟอร์ด เป็น ซาราห์ พร็อกเตอร์, เดวิด เพย์ตัน เป็น จอห์น คอลลินส์, เดวิด เลงเกล เป็น แฮโรลด์ พร็อกเตอร์, อซิฟ อาลี เป็น อาบีลาช แทนดอน, อาโมส กลิก เป็นพนักงานส่งพิซซ่า และ เคท ฟอร์บส์ เป็น เอวานอรา ฮาร์กเนส

### ''ยัวร์เฟรนด์ลีเนเบอร์ฮูดสไปเดอร์-แมน'' ปี 1 (2025)

เรื่องราวต้นกำเนิดของปีเตอร์ ปาร์คเกอร์ และสำรวจการเป็น สไปเดอร์-แมน ในช่วงแรกของเขา ขณะที่ นอร์แมน ออสบอร์น กลายมาเป็นที่ปรึกษาของเขา

แอนิเมชันชุด *สไปเดอร์-แมน: เฟรชแมนเยียร์* ประกาศในเดือนพฤศจิกายน ค.ศ. 2021 โดยมี เจฟฟ์ แทรมเมลล์ ทำหน้าที่เป็น หัวหน้าผู้เขียนบทและผู้อำนวยการสร้างบริหาร แอนิเมชันชุดมีสไตล์ที่ "เฉลิมฉลอง" และแสดงความเคารพต่อการ์ตูน *สไปเดอร์-แมน* ในยุคแรก ฮัดสัน เทมส์ ให้เสียงเป็น ปาร์คเกอร์ หลังก่อนหน้านี้เขาเคยให้เสียงใน *สมมุติว่า...?* แอนิเมชันชุดเปลี่ยนชื่อเป็น *ยัวร์เฟรนด์ลีเนเบอร์ฮูดสไปเดอร์-แมน* ในเดือนธันวาคม ค.ศ. 2023 ปีแรกของ *ยัวร์เฟรนด์ลีเนเบอร์ฮูดสไปเดอร์-แมน* กำหนดออกอากาศในวันที่ 29 มกราคม ค.ศ. 2025 และมีทั้งหมดสิบตอน ปีสองซึ่งเดิมประกาศชื่อว่า *สไปเดอร์-แมน: ซอฟฟะมอร์เยียร์* กำลังอยู่ในระหว่างการพัฒนา

*ยัวร์เฟรนด์ลีเนเบอร์ฮูดสไปเดอร์-แมน* ดำเนินเรื่องในความเป็นจริงอื่นจากเส้นเรื่องหลักของจักรวาลภาพยนตร์มาร์เวล ซึ่ง นอร์แมน ออสบอร์น เป็นที่ปรึกษาของปาร์คเกอร์ แทนที่ โทนี สตาร์ก ชาร์ลี ค็อกซ์ และวินเซนต์ โดนอฟรีโอ จะกลับมารับบทเดิมของพวกเขาเป็น แมตต์ เมอร์ด็อก / แดร์เดวิล และวิลสัน ฟิสก์ / คิงพิน ในขณะที่ตัวละครอื่น ๆ ที่ปรากฏตัวในสื่อจักรวาลภาพยนตร์มาร์เวลก่อนหน้านี้ ได้แก่ สตาร์ก, ดร. สตีเฟน สเตรนจ์, เมย์ ปาร์คเกอร์, ออตโต ออคเตเวียส / ด็อกเตอร์ออกโตปุส, แม็ก การ์แกน / สกอร์เปียน, และ เคิร์ต คอนเนอร์ส นิโก มิโนรู ผู้เคยปรากฏตัวในละครชุดของมาร์เวลเทเลวิชันเรื่อง *[[ทีมยอดมนุษย์กู้โลก]]* (2017–2019) จะปรากฏตัวเช่นกัน

### ''แดร์เดวิล: บอร์นอะเกน'' ปี 1 (2025)

แมตต์ เมอร์ด็อก ต่อสู้เพื่อความยุติธรรม ในขณะที่ วิลสัน ฟิสก์ ดำเนินการรณรงค์เพื่อชิงตำแหน่งนายกเทศมนตรีเมืองนิวยอร์ก ทำให้ตัวตนในอดีตของพวกเขาต้องปะทะกัน

มีการเปิดเผยในเดือนมีนาคม ค.ศ. 2022 ว่า โครงการใหม่ของแดร์เดวิลกำลังอยู่ในการพัฒนา โดยมีไฟกีเป็นผู้อำนวยการสร้าง หลังจากดิสนีย์ได้สิทธิ์ละครชุด *แดร์เดวิล* ของ มาร์เวลเทเลวิชัน คืนมาจาก เน็ตฟลิกซ์ และเริ่มสตรีมบนดิสนีย์+ ละครชุดได้รับการยืนยันว่าอยู่ในระหว่างการพัฒนาสำหรับดิสนีย์+ ในเดือนพฤษภาคม โดยมี แมตต์ คอร์แมนและคริส ออร์ด เป็นหัวหน้าผู้เขียนบทและผู้อำนวยการสร้างบริหาร และประกาศอย่างเป็นทางการในเดือนกรกฎาคม โดย ชาร์ลี ค็อกซ์ จะกลับมารับบทเดิมเป็น แมตต์ เมอร์ด็อก / แดร์เดวิล การถ่ายทำเริ่มต้นช่วงต้นเดือนมีนาคม ค.ศ. 2023 ในนิวยอร์ก และซิลเวอร์คัพสตูดิโอส์ตะวันออก การถ่ายทำหยุดชั่วคราวในเดือนมิถุนายนเนื่องจากการหยุดงานประท้วงของนักเขียน ซึ่งถ่ายทำไปแล้วไม่ถึงครึ่งของจำนวนตอนทั้งหมดในละครชุด ในช่วงปลายเดือนกันยายน ค.ศ. 2023 มาร์เวลสตูดิโอส์ตัดสินใจปรับปรุงละครชุดใหม่ด้านความคิดสร้างสรรค์ โดยแทนที่ คอร์แมนและออร์ด ในตำแหน่งหัวหน้าผู้เขียนบทและปลดผู้กำกับที่เหลือออก และองค์ประกอบบางส่วนที่ถ่ายทำไว้แล้วจะยังคงเก็บไว้ ไมเคิล คูเอสตา, เจฟฟรีย์ แนชมานอฟและเดวิด บอยด์ ทำหน้าที่เป็นผู้กำกับที่ได้รับเครดิตของละครชุด ในเดือนตุลาคม ดาริโอ สคาร์ดาปาเน ได้รับการว่าจ้างให้ทำหน้าที่เป็นโชว์รันเนอร์ โดยทำงานเกี่ยวกับตอนใหม่ รวมไปถึงฉากสำหรับตอนต่าง ๆ ที่ถ่ายทำไปแล้ว พร้อมด้วย จัสติน เบนสันกับแอรอน มัวร์เฮด เพื่อกำกับตอนที่เหลือ ละครชุดกลับมาถ่ายทำต่อในเดือนมกราคม ค.ศ. 2024 และสิ้นสุดในเดือนเมษายน ปีแรกของ *แดร์เดวิล: บอร์นอะเกน* กำหนดออกอากาศในวันที่ 4 มีนาคม ค.ศ. 2025 และมีทั้งหมดเก้าตอน ปีที่สองกำลังอยู่ในการถ่ายทำ

*แดร์เดวิล: บอร์นอะเกน* ดำเนินเรื่องหลังเหตุการณ์ใน *เอคโค* โดนอฟรีโอและโมหัน กปูร จะกลับมารับบทเดิมของพวกเขาเป็น วิลสัน ฟิสก์ / คิงพิน และ ยูซุฟ ข่าน จากสื่อในจักรวาลภาพยนตร์มาร์เวลก่อนหน้านี้ ร่วมกับ จอน เบิร์นธัล เป็น แฟรงก์ แคสเซิล / พันนิชเชอร์, เด็บโบราห์ แอนน์ โวลล์ เป็น คาเรน เพจ, เอลเดน เฮนสัน เป็น ฟ็อกกี เนลสัน, วิลสัน เบเธล เป็น เบนจามิน "เด็กซ์" พอยน์เด็กซ์เตอร์, และ อาเยเลต ซูเรอร์ เป็น วาเนสซา มาริอานา-ฟิสก์ จากละครชุดทางโทรทัศน์ในเน็ตฟลิกซ์ของมาร์เวล

### ''ไอรอนฮาร์ต''

ริริ วิลเลียมส์ นักศึกษาเอ็มไอที กลับบ้านที่ชิคาโก ซึ่งเธอได้ค้นพบความลับที่เป็นการผสมผสานระหว่างเทคโนโลยีกับเวทมนตร์ ทำให้เธอต้องพบกับเส้นทางแห่งอันตรายและการผจญภัย

มาร์เวลสตูดิโอส์ประกาศในเดือนธันวาคม ค.ศ. 2020 ว่าละครชุดที่เกี่ยวกับ ริริ วิลเลียมส์ / ไอรอนฮาร์ต กำลังอยู่ในการพัฒนาและแสดงนำโดย ดอมีนีก ทอร์น กลับมารับบทเดิมของเธอจากในภาพยนตร์ *แบล็ค แพนเธอร์: วาคานด้าจงเจริญ* ชินากะ ฮอดจ์ ได้รับการว่าจ้างให้เป็นหัวหน้าผู้เขียนบทในเดือนเมษายน ค.ศ. 2021 คูเกลอร์อำนวยการสร้างละครชุดผ่านพร็อกซิมิตีมีเดีย การถ่ายทำเริ่มต้นในช่วงต้นเดือนมิถุนายน ค.ศ. 2022 ที่ไตรลิทสตูดิโอส์ในแอตแลนตา โดยมี แซม เบลีย์และแองเจลา บาร์นส์ เป็นผู้กำกับในแต่ละตอนของละครชุด ยังมีการถ่ายทำที่ชิคาโกในช่วงปลายเดือนตุลาคม และสิ้นสุดการถ่ายทำในต้นเดือนพฤศจิกายน *ไอรอนฮาร์ต* ออกอากาศสามตอนแรกเมื่อวันที่ 24 มิถุนายน ค.ศ. 2025 และออกอากาศสามตอนหลังเมื่อวันที่ 1 กรกฎาคม

*ไอรอนฮาร์ต* ดำเนินเรื่องหกเดือนหลังเหตุการณ์ใน *แบล็ค แพนเธอร์: วาคานด้าจงเจริญ* ช่วงเดือนตุลาคม ค.ศ. 2025 ซาชา บารอน โคเฮน ปรากฏตัวเป็นปีศาจ เมฟิสโต ซึ่งเคยคาดว่าจะปรากฏตัวในจักรวาลภาพยนตร์มาร์เวลตั้งแต่ *วันด้าวิสชั่น*

## เรื่องสั้น
### ''ข้าคือกรู้ท'' ปี 2 (2023)

เรื่องสั้นแต่ละตอนติดตาม เบบีกรูท ในขณะที่เขาเติบโตขึ้นในกาแล็กซี ออกผจญภัยกับตัวละครใหม่ ๆ ที่ไม่ธรรมดาที่ทำให้เขาต้องเจอกับปัญหา

เรื่องสั้นห้าตอนแรกของ *ข้าคือกรู้ท* ออกอากาศในเดือนสิงหาคม ค.ศ. 2022 การสร้างเรื่องสั้นอีกห้าตอนเริ่มต้นในเดือนกรกฎาคม ค.ศ. 2022 อธิบายว่าเป็นปีที่สอง เคิร์สเตน เลอปอร์ กลับมาเป็นหัวหน้าผู้เขียนบท, ผู้กำกับ, และผู้อำนวยการสร้างบริหาร วิน ดีเซล กลับมาให้เสียงเป็น เบบีกรูท ปีที่สองของ *ข้าคือกรู้ท* ออกอากาศห้าตอนบนดิสนีย์+ เมื่อวันที่ 6 กันยายน ค.ศ. 2023

เจฟฟรีย์ ไรต์ กลับมารับบทเดิมของเขาเป็น เดอะวอตเชอร์ จาก *สมมุติว่า...?* ในปีนี้

## เส้นเวลา

*เอคโค* ดำเนินเรื่องในเดือนพฤษภาคม ค.ศ. 2025 หลังเหตุการณ์ใน *ฮอว์คอาย* ห้าเดือน *แอนท์-แมน และ เดอะ วอสพ์: ตะลุยมิติควอนตัม* ดำเนินเรื่องใน ค.ศ. 2026 *รวมพันธุ์นักสู้พิทักษ์จักรวาล 3* ดำเนินเรื่องหลังเหตุการณ์ใน *รวมพันธุ์นักสู้พิทักษ์จักรวาล ตอนพิเศษรับวันหยุด* *มหันตภัยอำพราง* ดำเนินเรื่องประมาณ ค.ศ. 2026 สามสิบปีหลังเหตุการณ์ใน *กัปตัน มาร์เวล* *เดอะ มาร์เวลส์* ดำเนินเรื่องใน ค.ศ. 2026 หลัง *มหันตภัยอำพราง* และ *มิสมาร์เวล* *อกาธา ออล อะลอง* ดำเนินเรื่องใน ค.ศ. 2026 สามปีหลังเหตุการณ์ใน *วันด้าวิสชั่น* *กัปตัน อเมริกา: ศึกฮีโร่จักรวาลใหม่* ดำเนินเรื่องในเดือนพฤศจิกายน ค.ศ. 2026 สองปีหลังเหตุการณ์ใน *ฟัลคอนและวินเทอร์ โซลเยอร์* และดำเนินเรื่องหลัก ๆ ในช่วงไม่กี่เดือนแรกของ ค.ศ. 2027 *แดร์เดวิล: บอร์นอะเกน* ดำเนินเรื่องหลังเหตุการณ์ใน *เอคโค* โดยบทนำในตอนแรกดำเนินเรื่องในปลาย ค.ศ. 2025 ก่อนจะข้ามไปอีกหนึ่งปีเป็นปลาย ค.ศ. 2026 และดำเนินเรื่องต่อไปจนถึงต้น ค.ศ. 2027 *ธันเดอร์โบลต์ส** ดำเนินเรื่องใน ค.ศ. 2027 หลังเหตุการณ์ใน *ศึกฮีโร่จักรวาลใหม่* *ไอรอนฮาร์ต* ดำเนินเรื่องหกเดือนหลังเหตุการณ์ใน *แบล็ค แพนเธอร์: วาคานด้าจงเจริญ* ช่วงเดือนตุลาคม ค.ศ. 2025

ปีที่สองของ *โลกิ* เริ่มต้นทันทีหลังตอนสุดท้ายของปีที่หนึ่ง ดำเนินเรื่องนอกเหนือเวลาและสถานที่ ขณะที่เหตุการณ์บางอย่างเกิดขึ้นระหว่างอดีต ปัจจุบัน และอนาคต *เดดพูล & วูล์ฟเวอรีน* ดำเนินเรื่องใน ค.ศ. 2024 หกปีหลังเหตุการณ์ใน *เดดพูล 2* โดยดำเนินเรื่องส่วนใหญ่ในโลก-10005 และในเดอะวอยด์ ซึ่งเกิดขึ้นหลังจากเหตุการณ์ใน *โลกิ* ปี 2 ปีแรกของ *ยัวร์เฟรนด์ลีเนเบอร์ฮูดสไปเดอร์-แมน* ดำเนินเรื่องนอกเส้นเวลาศักดิ์สิทธิ์ระหว่างเหตุการณ์ใน *ศึกฮีโร่ระห่ำโลก*

## นักแสดงและตัวละครประจำ

## เพลง

### เพลงประกอบ

### อัลบั้มรวมเพลง

## โฮมมีเดีย

## การตอบรับ
### การทำเงินในบ็อกซ์ออฟฟิศ

### การตอบรับจากนักวิจารณ์และสาธารณะ

## สื่อไทอิน
### ''ตำนานแห่งสตูดิโอมาร์เวล''  ปี 2 (2023–ปัจจุบัน)

ปีแรกของ *ตำนานแห่งสตูดิโอมาร์เวล* ออกอากาศในเดือนมกราคม ค.ศ. 2021 สำหรับเฟสสี่ สารคดีจะชุดสำรวจฮีโร, วายร้าย, ช่วงเวลาและวัตถุต่าง ๆ จากจักรวาลภาพยนตร์มาร์เวล และความเชื่อมโยงระหว่างสิ่งเหล่านี้ โดยเป็นการเตรียมพร้อมสำหรับเรื่องราวในอนาคตที่จะนำเสนอสิ่งเหล่านี้ในเฟสห้า ปีสองออกอากาศสามตอนแรกบนดิสนีย์+ เมื่อวันที่ 10 กุมภาพันธ์ ค.ศ. 2023 โดยแต่ละตอนเน้นไปที่ แอนท์-แมน, แฮงก์ พิมและเจเนต แวน ดายน์, เดอะ วอสพ์, ปีเตอร์ ควิลล์, กาโมรา, เนบิวลา, ร็อกเก็ต, แครกลิน, กรูท, นิค ฟิวรี, มาเรีย ฮิลล์, ทาลอสและเดอะสครัลล์, เอเวอเร็ตต์ รอสส์, เจมส์ โรดส์, ทีวีเอ, ตัวแปร, แครอล แดนเวอร์ส, โมนิกา แรมโบและกมลา ข่าน, และการ์เดียนออฟเดอะมัลติเวิร์ส

### ''มาร์เวลสตูดิโอส์: แอสเซมเบิลด์''  (2023–ปัจจุบัน)

*มาร์เวลสตูดิโอส์: แอสเซมเบิลด์* ออกอากาศในเดือนมีนาคม ค.ศ. 2021 สำหรับเฟสสี่ แต่ละตอนพิเศษของสารคดีชุดจะนำเสนอเบื้องหลังการสร้างภาพยนตร์และละครชุดทางโทรทัศน์ในจักรวาลภาพยนตร์มาร์เวล พร้อมด้วยนักแสดงและผู้สร้างสรรค์เพิ่มเติม รายการพิเศษตอนแรกสำหรับเฟสห้าออกอากาศบนดิสนีย์ + เมื่อวันที่ 19 กรกฎาคม ค.ศ. 2023 สำหรับ *แอนท์-แมน และ เดอะ วอสพ์: ตะลุยมิติควอนตัม*,  ตามมาด้วยตอนพิเศษสำหรับ *รวมพันธุ์นักสู้พิทักษ์จักรวาล 3*, *มหันตภัยอำพราง*, *โลกิ* ปีสอง, *เอคโค*, *เดอะ มาร์เวลส์*, *เดดพูล & วูล์ฟเวอรีน*, และ *อกาธา ออล อะลอง*

## เกี่ยวข้อง
* **''[[เอ็กซ์-เมน '97]]'' [[เอ็กซ์-เมน '97 ปี 1|ปี 1]]**: แอนิเมชันชุดที่ดำเนินเรื่องต่อจาก *[[เอ็กซ์-เมน: ดิแอนิเมเต็ดซีรีส์]]* (1992–1997) สร้างโดยมาร์เวลสตูดิโอส์ภายใต้ชื่อมาร์เวลแอนิเมชัน โบ เดอมาโย ทำหน้าที่เป็นหัวหน้าผู้เขียนบท โดยมี เจก คาสโตเรนา เป็น ผู้กำกับควบคุมดูแล และ เชส คอนลีย์และเอมิ โยเนมูระ ทำหน้าที่เป็นผู้กำกับด้วย นักแสดงหลายคนจากแอนิเมชันชุดดั้งเดิมกลับมาให้เสียงตัวละครเดิมของพวกเขาหรือให้เสียงตัวละครใหม่ *เอ็กซ์-เมน '97* ไม่ได้ดำเนินเรื่องในเส้นเวลาศักดิ์สิทธิ์ของจักรวาลภาพยนตร์มาร์เวล แม้ว่าไฟกีจะเคยพิจารณาที่จะรวมแอนิเมชันชุดเข้ากับจักรวาลภาพยนตร์มาร์เวลในระหว่างการพัฒนาก็ตาม ในทางกลับกัน *เอ็กซ์-เมน '97* ยังคงดำเนินเรื่องต่อจากแอนิเมชันชุดดั้งเดิมและแอนิเมชันชุดมาร์เวลอื่น ๆ อีกหลายเรื่อง ที่ออกอากาศในทศวรรษ 1990 *เอ็กซ์-เมน: ดิแอนิเมเต็ดซีรีส์* อยู่ในโลก-92131 ในมัลติเวิร์สของมาร์เวลคอมิกส์ แอนิเมชันชุดมีในรายชื่ออยู่ในส่วนมัลติเวิร์สซากาของจักรวาลภาพยนตร์มาร์เวลบนดิสนีย์+ แม้ว่าจะอยู่นอกเส้นเวลาศักดิ์สิทธิ์ ปีนี้ออกอากาศตั้งแต่วันที่ 20 มีนาคม ถึง 15 พฤษภาคม ค.ศ. 2024

## หมายเหตุ

## อ้างอิง


หมวดหมู่:มาร์เวลสตูดิโอส์
หมวดหมู่:จักรวาลสมมติ